Broj: 711-I-1211-M-101/18-02-11

Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivice Poljička, državnog tajnika u Ministarstvu kulture**,na 20. sjednici, održanoj 24. kolovoza 2018.g., daje sljedeće:

**MIŠLJENJE**

**Na temelju članka 13. stavka 3. ZSSI-a, dužnosnik Ivica Poljičak može istovremeno uz obnašanje dužnosti državnog tajnika u Ministarstvu kulture obavljati edukacijsku djelatnost održavanjem predavanja ili vođenjem radionica. Na temelju članka 13. stavka 4. ZSSI-a dužnosnik je obvezan u izvješću o imovinskom stanju dužnosnika prijaviti Povjerenstvu prihode i naknade stečene na temelju tih obavljenih poslova, istekom godine u kojoj su prihodi i naknade ostvareni.**

Obrazloženje

Zahtjev za davanjem mišljenja Povjerenstva podnio je Ivica Poljičak, državni tajnik u Ministarstvu kulture. U knjigama ulazne pošte zahtjev je zaprimljen 8. kolovoza 2018.g., pod poslovnim brojem: 711-U-2431-M-101/18-01-2, povodom kojeg se vodi predmet broj M-101/18.

Člankom 3. stavkom 1. podstavkom 6. ZSSI-a propisano je da su zamjenici ministra dužnosnici u smislu navedenog Zakona. Povjerenstvo ukazuje da je Zaključkom broj 711-I-1781-IK-1533/16-01-1, donesenim na 157. sjednici Povjerenstva, održanoj dana 17. studenoga 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te da se na iste primjenjuju odredbe ZSSI-a, s obzirom da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) dužnost „zamjenik ministra“ zamijenjena u dužnost „državni tajnik“. Stoga je i Ivica Poljičak, povodom obnašanja dužnosti državnog tajnika u Ministarstvu kulture, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi da obnaša dužnost državnog tajnika u Ministarstvu kulture. S obzirom na dužnosnikova prethodna znanja, stručno i profesionalno iskustvo, doktorat znanosti iz područja društvenih znanosti, stečene prije stupanja na dužnost, u mogućnosti je povremeno, u edukacijske svrhe, držati predavanja ili voditi radionice za različite dionike te za to primiti odgovarajuću naknadu. Navedena predavanja i radionice ne bi imali nikakvih dodirnih točaka s njegovom sadašnjom javnom dužnošću i tijelom javne vlasti u kojoj obnaša dužnost. Slijedom navedenog dužnosnik traži mišljenje Povjerenstva o predmetnoj situaciji.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povremeno održavanje predavanja ili vođenje radionica iz područja za koja se dužnosnik obrazovao, a u kojima dužnosnik ima znanja te stručna i profesionalna iskustva, predstavlja obavljanje edukacijske djelatnosti, za čije obavljanje nije potrebno prethodno odobrenje Povjerenstva.

Slijedom navedenog, na temelju odredbi ZSSI-a, nema zapreke da dužnosnik Ivica Poljičak, istovremeno uz obnašanje dužnosti državnog tajnika u Ministarstvu kulture povremeno održava predavanja ili vodi radionice, kao edukacijsku djelatnost u smislu članka 13. stavka 3. ZSSI-a

Povjerenstvo ukazuje dužnosniku da je na temelju članka 13. stavka 4. obvezan Povjerenstvu redovito prijavljivati prihode koje ostvaruje obavljanjem drugih poslova uz obnašanje javne dužnosti.

Slijedom navedenog Povjerenstvo je donijelo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivica Poljičak, elektroničkom dostavim
2. Objava na internetskoj stranici Povjerenstva
3. Pismohrana